## Introduktion til Mariebjerg Kirkegård samt forslag til kirkegårdsvandring

Kort om anlægget:

Tegnet og anlagt af G. N. Brandt fra 1926 som en helhedsplan. Indviet og taget i brug 1936.

Kirkegården er tegnet som en lysning i et omkringliggende skovbryn. Anlæggets 42 celler (individuelle gravrum) er væsentligst struktureret af **2 rektangulære alléer langt inden i hinanden**: En stor nåletræsallé yderst (omkring cellerne 12-36) og en allé af løvfældende træer inderst (løber omkring cellerne 19-22 og 24-28). Dertil kommer **2 tværgående akser**: En hovedakse, oprindeligt af elmetræ, nu løn, og en mindre sekundær akse af pil.

Kunstnerisk greb:

**A: KONTRAST** I både helhed og del er anlægget struktureret af det primære formgivningsprincip, at det stramme og lineære (klippede hække, klare linjer i træer med faste silhuetter, skarpe kanter mv.) mødes med det bløde og organiske (bugtende stier, frie kronedannende træer, langt vildtvoksende græs, letløvede træer, bløde planteformer mv.). Dette motiv gentages i en mangfoldighed af udgaver, hvilket gør Mariebjerg til et overordentligt oplevelsesrigt landskabsrum.

Motivet af kontrast gentages fra helhed til den mindste del:

1. i anlægget som helhed, hvor det stramme ’grid’ (cellestrukturen) kontrasteres af det omkringliggende skovbryn og af *Nordlige Urnedals* og *Sydlige Urnedals* organiske form og frie skovlignende udtryk;
2. Mellem de enkelte celler (gravrum), hvor man kan træde fra en stramt udformet celle ind i en tilstødende celle med et helt andet blødt udtryk;
3. Inden for de enkelte celler, hvor f.eks. stramme takshække blødes op af krogede grene og af planter med bløde/uregelmæssige/uregerlige bladformer.

**B: KULTURLANDSKABETS ELEMENTER** Brandt fandt inspiration i det danske kulturlandskab som form- og oplevelsesskabende elementer: skoven, læhegnet, lysningen, overdrevet, markerne, stengærdet, stenten, rækken af stynede træer, grøftekanten osv. På Mariebjerg finder man disse elementer i et væld af forskelligartede former. Gentagelsen af disse elementer er med til at skabe sammenhæng – en rød tråd – i det store, rigt varierede kirkegårdsanlæg.

**C: AFGRÆNSNING/PLADS. DØDEN; STILHEDEN.**

Sammenhængen i Mariebjerg Kirkegård forstået som *et* *havekunstnerisk værk* fremkommer også af, at anlægget tjener én funktion: At være kirkegård – et sted for de døde og for de levende, der her mindes og mødes med deres afdøde. Med landskabsarkitekturens virkemidler af vækster, arkitektoniske linjer, lys/skygge mv. er der skabt mangfoldige stemninger og ’billeder’, der i deres forrygende variation dog alle retter sig mod kirkegårdens særlige situation.

De enkelte celler er afgrænset mod hinanden, så de danner private rum. Mellem cellerne løber funktionelle gange, som man færdes ad, men som også udgør små stille korridorer til eftertanke.

## Forslag til kirkegårdsvandring

**Start: P-pladsen ved kirkegårdskontoret** (få et oversigtskort på kontoret) og Fritz Schlegels kapel.

Gå ad vejen langs kapellet til **CELLE 3 - takskuberne**. Bemærk, at cellen er som én stor takskube omkring den grønne flade af mindre kuber.

Gå gennem celle 3 til – og derpå ned gennem – **SYDLIGE URNEDAL**. På vejen bemærkes de tomme græsrum mellem celle 3 og urnedalen – stille åbne rum. Urnedalene (Nord og Syd) er særligt smukke om foråret, hvor løgvækster pryder græsset.

Fra sydlige urnedal kan man gå gennem celle 12 (bemærk den fine brolægning, der giver et ekstensivt præg til det ellers relativt traditionelle gravrum) til **CELLE 18 – BØRNEAFDELINGEN**. Bemærk at børnenes afdeling har en dobbelt cellevæg: Først den grønne takshæk som kirkegårdens andre celler, men heri en blød løvfældende væg af blomstrende vækster, navnlig syren. Et stort egetræ passer godt på de små. I celle 18 går man ind & ud samme vej.

Fortsæt ad den smalle græssti til **CELLE 13 – TSUGALUNDEN** (mausoleumslunden), men sørg for på vejen dertil at slå et lille smut ind i **det indre rektangel af løvfældende træer**, der har sit sydøstlige hjørne mellem celle 19 og 13. Nyd lyset og løvtaget hen over den generøse brede allé, der ligger dér helt stille og smuk. I celle 13 (Tsugalunden) kan man måske fornemme stemningsskiftet og de virkemidler, der skaber den særlige stemning her: Lyset der falder ind oppefra, den tætte dunkle skov, de mørkegrønne bladfarver og mausoleerne. Tsugalunden gennemkrydses enten til den tværgående hovedakse eller til det indre rektangels nåletræs-allé (der grænser op mod Sydlige Urnedal), hvorefter man drejer ud i **den tværgående hovedakse**. Bemærk den stille, ophøjede stemning; herregårdsalléen genfortolket.

Ad græsstien mellem celle 8 og 4 til **CELLE 9 – SKOVLUNDEN** med prunkløse trækors.

Fra celle 9, hvor man går ind & ud samme vej, kan man derpå gå ad græsstien mellem celle 9 og 5 til **PILEALLÉEN** (Mariebjerg Kirkegårds sekundære tværakse). Har man ekstra tid, kan man slå et smut gennem gravafsnittene mod nord, der er taget ud af brug, til NORDLIGE URNEDAL. Det når vi ikke på den fælles vandring.

Fra Pilealléen til **CELLE 15 – BIKUBEN**.

Fra celle 15 (Bikuben) retur samme vej, ned ad det ydre rektangels NS-gående allé til den TVÆRGÅENDE HOVEDAKSE, derfra op til vendepladsen og retur til p-pladsen.

Mariebjerg Kirkegård er som en fin julekalender med masser af fine celler at lukke op/besøge. Gå en tur på forskellige tider af året, og så er der stof til mange fine vandringer.

God fornøjelse!